Erna mener sjakk-Magnus kan gi bedre PISA
I dag har hun og kulturminister Thorhild Widvey spilt sjakk sammen med verdensmesteren på NTG i Bærum, der det foregår en stor barneturnering. - I sjakk må du ha fullt overblikk over hele brettet. Det må jeg innrømme at jeg ikke hadde, smiler Erna Solberg. Hun mener derimot at Norge kan utnytte Carlsens VM-tittel og sjakkfeberen til noe positivt: - Det er mange barn og ungdommer i Norge som synes sjakk er kult nå. Og sjakk øker konsentrasjonsevnen og lærer deg å sitte i ro. Nettopp det var et hovedpunkt for Norge da PISA-undersøkelsen ble offentliggjort nylig. - PISA viste norske elever ser på matte som viktig, men at de ikke har evnen til å sitte og løse en vanskelig oppgave over tid. - Sjakk kan bidra til å løse dette. Sjakk øker konsentrasjonsevnen og lærer deg til å sitte i ro og løse en oppgave. - Så Magnus Carlsen og sjakk kan rett og slett bidra til bedre skoleresultater? - Ja, det kan det. Dette handler jo om at neste generasjon skal løfte kunnskaps-Norge, sier statsministeren fornøyd på stolen ved siden av verdensmesteren. Hun ser også at Carlsens prestasjon kan Norges anseelse. - Hans VM-tittel kan gi Norge en image, på samme måte som Subsea-teknologien bidrar til at Norge blir sett på som et kunnskapsbasert, smart land. Og at vi er mer enn råvareprodusenter. Magnus Carlsens mangeårige trener Simen Agdestein står bak sjakk-turneringen på Bekkestua. Carlsen synes det er godt å se at så mange norske barn vil spille sjakk nå. - Jeg reiser rundt i verden og overalt synes barn at sjakk er gøy. Det er utviklende for barn. Om partiet sammen med statsministeren sier Carlsen: - Det ble faktisk et morsomt parti. Vi tok initiativet og avsluttet med sjakk-matt! Det var gøy. Om Solbergs spill sier verdensmesteren: - Det var mye bra, men det var også noen feil. Erna Solberg forteller at hun gikk på sjakk-kurs som fjerdeklassing, men sjakkaktiviteten senere har begrenset seg til noen få partier med sønnen.
Magnus Carlsens VM-tittel kan heve norsk skole, mener statsminister Erna Solberg.